CELEX: 32010D0057
Language: sk
Date: 2010-02-03 00:00:00
Title: 2010/57/: Rozhodnutie Komisie z  3. februára 2010 , ktorým sa stanovujú zdravotné záruky pre prepravu koňovitých cez územia uvedené v prílohe I k smernici Rady 97/78/ES [oznámené pod číslom K(2010) 509] (Text s významom pre EHP)

4.2.2010   
            
            
               SK
            
            
               Úradný vestník Európskej únie
            
            
               L 32/9
            
         ROZHODNUTIE KOMISIE
   z 3. februára 2010,
   ktorým sa stanovujú zdravotné záruky pre prepravu koňovitých cez územia uvedené v prílohe I k smernici Rady 97/78/ES
   [oznámené pod číslom K(2010) 509]
   (Text s významom pre EHP)
   (2010/57/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 9 ods. 1 bod c),
   keďže:
   
               (1)
            
            
               V článku 4 smernice 91/496/EHS sa stanovuje, že členské štáty majú zabezpečiť, aby sa zásielky zvierat pochádzajúce z tretích krajín podrobili kontrole dokladov a kontrole identity na miestach hraničnej kontroly s cieľom overiť ich následné určenie, hlavne v prípade prepravy zvierat. Uvedené miesta hraničnej kontroly sú uvedené v prílohe II k smernici Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2).
            
         
               (2)
            
            
               V článku 9 ods. 1 smernice 91/496/EHS sa stanovuje, že členské štáty majú za určitých podmienok povoliť prepravu zvierat pochádzajúcich z tretích krajín do inej tretej krajiny alebo do tej istej tretej krajiny. Najmä v písm. c) uvedeného článku sa stanovuje, že kontroly uvedené v článku 4 uvedenej smernice poukazujú na to, že zvieratá splnili podmienky smernice 91/496/EHS, alebo v prípade zvierat, na ktoré sa vzťahujú smernice uvedené v prílohe A smernice Rady 90/425/EHS (3), poskytujú zdravotné záruky, ktoré sú minimálne rovnaké ako spomínané požiadavky.
            
         
               (3)
            
            
               Smernica Rady 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat čeľade koňovitých equidae z tretích krajín (4) je uvedená v prílohe A k smernici 90/425/EHS. V kapitole III smernice 90/426/EHS sú stanovené rovnocenné zdravotné záruky pre koňovité.
            
         
               (4)
            
            
               V rozhodnutí Komisie 92/260/EHS z 10. apríla 1992 o veterinárnych podmienkach a o veterinárnom osvedčovaní pre dočasný vstup registrovaných koní (5) sú stanovené vzorové zdravotné osvedčenia na dočasný vstup registrovaných koní do Únie pri zohľadnení rozličných veterinárnych situácií v tretích krajinách. Uvedené osvedčenia poskytujú zdravotné záruky nevyhnutné pre prepravu koňovitých z jednej tretej krajiny, územia alebo ich časti do inej tretej krajiny alebo na iné územie, alebo do inej časti tej istej krajiny alebo územia. Zdravotné záruky v uvedených osvedčeniach by mali byť považované za referenčné podmienky pre tranzit koňovitých cez Úniu.
            
         
               (5)
            
            
               V rozhodnutí Komisie 2004/211/ES zo 6. januára 2004, ktorým sa stanovuje zoznam tretích krajín a častí ich územia, z ktorých členské štáty povoľujú dovoz živých zvierat koňovitých a ich spermy, oocytov a embryí (6), sa stanovuje, že členské štáty majú povoliť dočasný vstup a dovoz registrovaných koní z tretích krajín alebo z častí uvedených tretích krajín, ktoré sú uvedené v prílohe I uvedeného rozhodnutia. V uvedenom rozhodnutí sú tretie krajiny tiež priradené do sanitárnych skupín v závislosti od ich veterinárnej situácie. Uvedené sanitárne skupiny by mali byť zohľadňované pri tranzite koňovitých cez Úniu.
            
         
               (6)
            
            
               V rozhodnutí Komisie 2008/907/ES z 3. novembra 2008 stanovujúcom zdravotné záruky pre prepravu nepárnokopytníkov z jednej tretej krajiny do druhej v súlade s článkom 9 ods. 1 písm. c) smernice Rady 91/496/EHS (7) sa stanovuje, že nepárnokopytníky presúvajúce sa z jednej tretej krajiny do druhej tretej krajiny musia pochádzať z tretej krajiny uvedenej v prílohe I k rozhodnutiu 92/260/EHS. V uvedenom rozhodnutí sa takisto stanovuje, že takéto nepárnokopytníky musí sprevádzať certifikát s názvom Tranzitný certifikát pre prepravu nepárnokopyníkov z jednej tretej krajiny do druhej. Uvedený certifikát zohľadňuje vzorové zdravotné osvedčenia stanovené v rozhodnutí 92/260/EHS.
            
         
               (7)
            
            
               Keďže sú záruky udeľovania veterinárnych osvedčení pre dovoz koňovitých minimálne rovnako prísne ako pre dočasný vstup registrovaných koní, je vhodné povoliť tranzit koňovitých prevážaných cez územia uvedené v prílohe I k smernici 97/78/ES nielen z tých tretích krajín, území alebo ich častí, z ktorých je povolený dočasný vstup registrovaných koní v zmysle rozhodnutia 2004/211/ES, ale aj z tých tretích krajín, území alebo ich častí, z ktorých je povolený trvalý dovoz v zmysle uvedeného rozhodnutia.
            
         
               (8)
            
            
               V záujme zrozumiteľnosti právnych predpisov Únie by sa malo rozhodnutie 2008/907/ES zrušiť.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   1.   Členské štáty povoľujú prepravu koňovitých prevážaných cez územia uvedené v prílohe I k smernici 97/78/ES z tretej krajiny, územia alebo ich časti do inej alebo tej istej tretej krajiny, na jej územie alebo do jej časti za predpokladu, že koňovité:
   
               a)
            
            
               pochádzajú z tretej krajiny, územia alebo ich časti, z ktorej je povolený dočasný vstup alebo dovoz registrovaných koní, ako je uvedené v stĺpci 6, resp. 8 prílohy I k rozhodnutiu 2004/211/ES;
            
         
               b)
            
            
               sprevádza samostatné osvedčenie s názvom Veterinárne osvedčenie pre prepravu koňovitých, ako je stanovené v odseku 2.
            
         2.   Veterinárne osvedčenie pre prepravu koňovitých obsahuje:
   
               a)
            
            
               časti I, II a III zodpovedajúceho vzoru veterinárneho osvedčenia stanoveného v prílohe II k rozhodnutiu 92/260/EHS, okrem požiadaviek týkajúcich sa vírusovej artritídy koňovitých v časti III písm. e) bode v), podľa sanitárnej skupiny, ku ktorej je príslušná tretia krajina odoslania, územie alebo ich časť priradená v súlade s údajmi uvedenými v stĺpci 5 prílohy I k rozhodnutiu 2004/211/ES a
            
         
               b)
            
            
               okrem požiadaviek bodu a) tieto časti IV a V:
               
                           „IV.
                        
                        
                           Koňovité pochádzajúce z: …
                           (Vložte tretiu krajinu/územie odoslania)
                           a smerujúce do: …
                           (Vložte tretiu krajinu/územie určenia)
                        
                     
                           V.
                        
                        
                           Pečiatka a podpis úradného veterinárneho lekára: …“
                        
                     
         3.   V prípade registrovaných koní, odchylne od bodu 2 písm. a), sa zoznam tretích krajín v písm. d) tretej zarážke časti III vzorových veterinárnych osvedčení A až E uvedených v prílohe II k rozhodnutiu 92/260/EHS nahrádza zoznamom tretích krajín, území alebo ich častí priradených ku sanitárnym skupinám A až E v stĺpci 5 prílohy I k rozhodnutiu 2004/211/ES.
   Článok 2
   Rozhodnutie 2008/907/ES sa zrušuje.
   Článok 3
   Toto rozhodnutie je určené členským štátom.
   
      V Bruseli 3. februára 2010
      
         
            Za Komisiu
         
         Androulla VASSILIOU
         
            členka Komisie
         
      
   
   
      (1)  Ú. v. ES L 268, 24.9.1991, s. 56.
   
      (2)  Ú. v. ES L 24, 30.1.1998, s. 9.
   
      (3)  Ú. v. ES L 224, 18.8.1990, s. 29.
   
      (4)  Ú. v. ES L 224, 18.8.1990, s. 42.
   
      (5)  Ú. v. ES L 130, 15.5.1992, s. 67.
   
      (6)  Ú. v. EÚ L 73, 11.3.2004, s. 1.
   
      (7)  Ú. v. EÚ L 327, 5.12.2008, s. 22.